題瀏陽縣柳仲明致政雲居山書院
作者：楊萬里
朝代：宋

paragraphs: 雲居山高三萬尺，下插瀏江上撞日。
柳下和風百世師，有孫避地來築室。
奕葉隠居三百年，栽桃種杏今滿川。
當家相傳一破硯，此外文字九千卷。
旄頭畢方書散亡，維仲明父再耿光。
木葉衣裳野蕨腸，牙籤玉軸還堆床。
更於山下起高閣，竹戶松窗照林壑。
閣上諸郎夜誦聲，太一真人降雲鶴。
向來有子中文科，泮宮彈琴詠菁莪。
柳氏門閭人刮目，仲明依舊一漁蓑。